“หุ้นเอเชีย” บวก รับดาวฟิวเจอร์พุ่ง – จับตา “แบงก์ชาติออสซี่” รายงานประชุมวันนี้
“ตลาดหุ้นเอเชีย” เปิดบวก รับแรงหนุนตลาดฟิวเจอร์ของสหรัฐปรับตัวขึ้นเช้านี้ ขณะที่นักลงทุนจับตาธนาคารกลางออสเตรเลียเปิดเผยรายงานประชุมวันนี้
“ตลาดหุ้นเอเชีย” เปิดบวก รับแรงหนุนตลาดฟิวเจอร์ของสหรัฐปรับตัวขึ้นเช้านี้ ขณะที่นักลงทุนจับตาธนาคารกลางออสเตรเลียเปิดเผยรายงานประชุมวันนี้
21 มิ.ย. 2565

ผู้สื่อข่าวรายงานว่า ตลาดหุ้นเอเชียเปิดแดนบวก โดยได้แรงหนุนจากตลาดฟิวเจอร์ของสหรัฐที่ปรับตัวขึ้นเช้านี้ ซึ่งส่งสัญญาณว่า ความเชื่อมั่นของนักลงทุนเริ่มกลับมาฟื้นตัว หลังตลาดทรุดตัวลงอย่างหนักในสัปดาห์ที่แล้ว ขณะเดียวกัน นักลงทุนยังจับตาธนาคารกลางออสเตรเลีย (RBA) เปิดเผยรายงานการประชุมในวันนี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,070.92 จุด เพิ่มขึ้น 299.70 จุด หรือ +1.16%, ดัชนี HSI ตลาดหุ้นฮ่องกงเปิดวันนี้ที่ 21,264.98 จุด เพิ่มขึ้น 101.07 จุด หรือ +0.48% และดัชนี SSE Composite ตลาดหุ้นจีนเปิดวันนี้ที่ 3,313.79 จุด ลดลง 1.64 จุด หรือ -0.05%
ขณะที่นักลงทุนจับตาการรายงานผลการประชุมของธนาคารกลางออสเตรเลีย โดย นายฟิลิป โลว์ ผู้ว่าการ RBA ได้กล่าวต่อที่ประชุมว่า คณะกรรมการของ RBA จะเดินหน้าใช้มาตรการที่จำเป็น เพื่อให้อัตราเงินเฟ้อกลับสู่ระดับ 2-3% ซึ่งภาคครัวเรือนควรเตรียมพร้อมเพื่อรับมือการปรับขึ้นอัตราดอกเบี้ย นอกจากนี้ ยังระบุว่า แม้อัตราเงินเฟ้อจะเพิ่มขึ้นเนื่องจากปัจจัยทั่วโลก แต่ปัจจัยภายในประเทศเองก็กำลังจะเข้ามามีบทบาทเพิ่มขึ้นด้วย
ขณะเดียวกัน นางคริสติน ลาการ์ด ประธานธนาคารกลางยุโรป (ECB) ยังคงเน้นย้ำถึงแผนการของ ECB ที่จะขึ้นดอกเบี้ยสองครั้งในฤดูร้อนนี้ และย้ำถึงเป้าหมายเงินเฟ้อที่ระดับ 2%
โดยนักลงทุนยังจับตานายเจอโรม พาวเวล ประธานเฟดซึ่งมีกำหนดแถลงนโยบายการเงินและภาวะเศรษฐกิจสหรัฐรอบครึ่งปีต่อคณะกรรมาธิการการธนาคารประจำวุฒิสภาในวันพุธที่ 22 มิ.ย.2565 และจากนั้นจะแถลงต่อคณะกรรมาธิการบริการการเงินประจำสภาผู้แทนราษฎรในวันพฤหัสบดีที่ 23 มิ.ย.2565
โดยการแถลงดังกล่าวนั้นมีขึ้น หลังจากที่คณะกรรมการเฟดประกาศขึ้นอัตราดอกเบี้ยระยะสั้น 0.75% สู่ระดับ 1.50-1.75% ในการประชุมเมื่อวันที่ 15 มิ.ย.2565 ที่ผ่านมา ซึ่งเป็นการปรับขึ้นอัตราดอกเบี้ยครั้งใหญ่ที่สุดในรอบ 28 ปี หรือนับตั้งแต่ปี 2537